## Uredba o osnivanju Zavoda za informacijsku sigurnost i kripto-zaštitnu tehnologiju

### NN 83/2003 (21.5.2003.), Uredba o osnivanju Zavoda za informacijsku sigurnost i kripto-zaštitnu tehnologiju

# VLADA REPUBLIKE HRVATSKE

1014

Na
temelju članka 87. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je na
prijedlog Savjeta za koordinaciju sigurnosnih službi, a uz prethodnu suglasnost
Predsjednika Republike Hrvatske, na sjednici održanoj 15. svibnja 2003. godine
donijela

## UREDBU

### o osnivanju Zavoda za informacijsku sigurnost i kripto-zaŠtitnu tehnologiju

Članak
1.

Ovom
Uredbom osniva se Zavod za informacijsku sigurnost i kripto-zaštitnu
tehnologiju (u daljnjem tekstu: Zavod), utvrđuju se poslovi i zadaci Zavoda, te
imenuje privremeni ravnatelj Zavoda.

Članak
2.

Osnivač
Zavoda je Republika Hrvatska.

Sjedište
Zavoda je u Zagrebu.

Članak
3.

Djelatnost
Zavoda jest predlaganje normizacije te provo­đenje istraživanja i testiranja
protokola, opreme, sredstava i tehnologije namijenjene zaštiti tajnih podataka
u informacijskim i telekomunikacijskim sustavima, kao i informacijskih i
telekomunikacijskih mreža i kanala kojima se tajni podaci razmjenjuju u sustavu
nacionalne sigurnosti Republike Hrvatske, a obuhvaća:

1. praćenje
stanja u stručno-znanstvenim područjima informacijske sigurnosti i
kripto-zaštitne tehnologije u svjetskim okvirima;

2.
praćenje stanja na svjetskom tržištu opreme za informacijsku sigurnost i
kripto-zaštitnu tehnologiju;

3.
istraživanje i testiranje protokola s područja informacijske sigurnosti i
kripto-zaštitnih tehnologija;

4.
ispitivanje dostupne kripto-zaštitne opreme sa svjetskog tržišta te
ocjenjivanje razine sigurnosti koju ista pruža;

5.
izdavanje atesta za sve kripto-zaštitne uređaje koji se namjeravaju
primjenjivati u Republici Hrvatskoj;

6.
analitičko praćenje stanja u Republici Hrvatskoj u podru­č­ju informacijske
sigurnosti, na temelju podataka koje prikupljaju sigurnosne službe kroz nadzore
u tijelima državne vlasti te, u koordinaciji sa sigurnosnim službama, izrada i
predlaganje normi s područja zaštite tajnosti podataka;

7.
davanje prijedloga, mišljenja i savjeta tijelima državne up­ra­ve glede
nabavljanja, instaliranja, korištenja i održavanja odnosne opreme;

8.
suradnja sa sigurnosnim službama na projektiranju kripto-zaštitne opreme i
sigurnosnih informacijskih sustava za posebne namjene u Republici Hrvatskoj;

9.
suradnja sa sigurnosnim službama na predlaganju, uskla­đivanju i koordiniranju
komunikacijskih protokola među tijelima državne vlasti;

10.
pružanje usluga i dostavljanje podataka iz svog djelokruga na zahtjev
sigurnosnih službi.

Članak
4.

Zavod
sukladno članku 3. točki 6., predlaže norme zaštite tajnosti podataka koje
usvaja Savjet za koordinaciju sigurnosnih službi, po pribavljenom mišljenju
sigurnosnih službi.

Tijela
državne vlasti dužna su primjenjivati tako usvojene norme zaštite tajnosti
podataka. Nadzor i usmjeravanje provedbe mjera u tijelima državne vlasti, vrše
sigurnosne službe sukladno svom djelokrugu.

Članak 5.

Za potrebe
osnivanja i rada Zavoda osigurana su sredstva iz državnog proračuna.

Članak 6.

Radom
Zavoda upravlja ravnatelj.

Ravnatelja
Zavoda imenuje i razrješava Vlada Republike Hrvatske na prijedlog Savjeta za
koordinaciju sigurnosnih službi, bez provođenja javnog natječaja.

Ravnatelj
je odgovoran Vladi Republike Hrvatske za zakonitost svog rada i rada Zavoda.

Ravnatelj
Zavoda u odnosu na državne službenike Zavoda ima prava i ovlasti čelnika tijela
državne uprave.

Do
početka rada Zavoda i imenovanja ravnatelja Zavoda, Zavod vodi privremeni
ravnatelj, koji se imenuje sukladno stavku 2. ovog članka.

Privremeni
ravnatelj obavit će pripreme za početak rada Zavoda, te podnijeti prijavu za
upis u sudski registar u roku od 30 dana od dana imenovanja.

Članak
7.

Sve informacije
kojima Zavod raspolaže kao i sva dokumentacija Zavoda imaju se smatrati tajnom,
o čemu ravnatelj donosi pravilnik u roku 90 dana od dana donošenja ove Uredbe.

Članak
8.

Uredbom
o unutarnjem ustrojstvu Zavoda utvrđuje se unutarnje ustrojstvo Zavoda,
djelokrug ustrojstvenih jedinica, način upravljanja tim jedinicama, poslovi i
okvirni broj službenika i namještenika, unutarnji nadzor rada, korištenje i
raspolaganje financijskim i drugim sredstvima, disciplinski i stegovni
postupci, kao i druga pitanja od osobitog značaja za rad Zavoda.

Uredbu
iz stavka 1. ovog članka donosi Vlada na prijedlog privremenog ravnatelja
Zavoda, a uz prethodno pribavljeno mišljenje Savjeta za koordinaciju
sigurnosnih službi, u roku od 30 dana od dana stupanja na snagu ove Uredbe.

Članak 9.

Na temelju Uredbe o unutarnjem ustrojstvu iz članka
8., Pravilnikom o unutarnjem redu Zavoda, utvrđuje se način rada Zavoda i
njegovih ustrojstvenih jedinica, potreban broj službenika i namještenika s
naznakom njihovih osnovnih poslova i zadaća i potrebnih uvjeta za obavljanje
poslova, njihove ovlasti i odgovornosti, prava iz radnog odnosa te druga
pitanja od značaja za rad Zavoda koja nisu uređena Uredbom iz članka 8. ove
Uredbe.

Pravilnik iz stavka 1. ovog članka donosi Vlada na
prijedlog privremenog ravnatelja Zavoda, a uz prethodno pribavljeno miš­ljenje
Savjeta za koordinaciju sigurnosnih službi, u roku od 60 dana od dana stupanja
na snagu ove Uredbe.

Članak 10.

Ova Uredba stupa na snagu danom objave u »Narodnim
novinama«, a primjenjuje se od 1. lipnja 2003. godine.

Klasa: 200-01/03-01/04
Urbroj: 5030109-03-4
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1014